RESOLUCIÓN do 23 de novembro de 2006, da Secretaría Xeral de Emigración, pola que se procede á publicación das relacións definitivas de entidades admitidas para participar no proceso de selección dos/as vogais do Consello Galego da Inmigración en representación das asociacións de inmigrantes e das organizacións sen fins de lucro que traballan a favor da integración dos inmigrantes, e ao anuncio do inicio do prazo de votación.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/11/2006

O Decreto 127/2006, do 27 de xullo, polo que se crea o Consello Galego da Inmigración (Diario Oficial de Galicia nº 150, do 4 de agosto), establece nos seus artigos 4 e 8 a composición do citado órgano colexiado. Ademais dos vogais en representación das administracións públicas, das organizacións sociais e das universidades galegas, formarán parte del seis representantes das asociacións de inmigrantes que actúen no ámbito da inmigración na Comunidade Autónoma de Galicia e tres representantes das organizacións sen fins de lucro que traballen en favor da integración dos inmigrantes en Galicia.
O artigo 9 do Decreto 127/2006, relativo á designación dos/das vogais en representación das asociacións de inmigrantes e organizacións sen fins de lucro que traballen en favor da integración das persoas inmigrantes, establece que os ditos vogais serán elixidos respectivamente polas propias asociacións e organizacións e faculta a Secretaría Xeral de Emigración para efectuar a convocatoria pública que regule o correspondente proceso de selección e votación.
A Resolución do 27 de setembro de 2006, da Secretaría Xeral de Emigración, pola que se anuncia a convocatoria pública para a designación dos/das vogais do Consello Galego da Inmigración, en representación das asociacións de inmigrantes e das organizacións sen fins de lucro que traballan en favor da integración social dos inmigrantes no ámbito da Comunidade Autónoma galega (Diario Oficial de Galicia nº 194, do 6 de outubro), ditada en desenvolvemento do disposto no punto 2º do artigo 9 do antedito decreto, regula o referido proceso, no que se prevé o procedemento previo de admisión e de presentación de candidaturas e o posterior de selección e votación.
En relación co procedemento previo, o artigo 5 da resolución de convocatoria establece que a Secretaría Xeral de Emigración resolverá sobre a admisión e exclusión das asociacións e organizacións sen fins de lucro ao proceso de selección de vogais, e publicará no Diario Oficial de Galicia a correspondente resolución coas relacións definitivas tanto das asociacións e organizacións admitidas para participar no citado proceso como votantes, como das admitidas como candidatas.
Pola súa vez, o artigo 6 da citada resolución de convocatoria pública, referente ao procedemento de votación e selección, determina o número máximo de candidaturas ás cales se pode votar, segundo se trate de asociacións ou organizacións, o que deberá efectuarse no correspondente modelo de comunicación de voto que figura como anexo (anexo III ou IV) da citada Resolución do 27 de setembro. O prazo máximo para a emisión e remisión do voto á Secretaría Xeral de Emigración será de dez días hábiles contados a partir do día seguinte ao da publicación no Diario Oficial de Galicia da resolución pola que se establecen as relacións definitivas das asociacións e organizacións admitidas ao proceso de votación.
En virtude do anterior, unha vez transcorrido o prazo de presentación de solicitudes, e logo da tramitación e instrución oportuna, procede acordar a admisión para participar no referido proceso como candidatura e/ou como votantes, segundo a súa solicitude, das entidades que cumpren os requisitos e condicións exixidos no Decreto 127/2006, do 27 de xullo, e na Resolución do 27 de setembro de 2006 pola que se anuncia a referida convocatoria pública, e anunciar o inicio do prazo para a emisión e remisión do voto.
Polo exposto, e de acordo co establecido no artigo 9 do Decreto 127/2006, do 27 de xullo, e no artigo 5 da Resolución do 27 de setembro de 2006 pola que se anuncia a convocatoria pública para a designación dos/das vogais do Consello Galego da Inmigración, en representación das asociacións de inmigrantes e das organizacións sen fins de lucro que traballan en favor da integración social dos inmigrantes no ámbito da Comunidade Autónoma galega (Diario Oficial de Galicia nº 194, do 6 de outubro),
RESOLVO:
Primeiro.-Admitir para participar como candidatas e como votantes no proceso de selección dos vogais do Consello Galego da Inmigración en representación das asociacións de inmigrantes, as asociacións que figuran relacionadas no anexo I, alínea a), desta resolución, e unicamente como votantes as que figuran na lista da alínea b) do dito anexo.
Segundo.-Admitir para participar como candidatas e como votantes no proceso de selección dos vogais do Consello Galego da Inmigración en representación das organizacións sen fins de lucro que traballan en favor da integración social dos inmigrantes no ámbito da Comunidade Autónoma galega, as entidades que figuran relacionadas no anexo II, alínea a), desta resolución, e unicamente como votantes as que figuran na lista da alínea b) do dito anexo.
Terceiro.-Anunciar que, segundo establece o artigo 6 da Resolución do 27 de setembro de 2006, da convocatoria pública, o envío á Secretaría Xeral de Emigración da comunicación de voto, nos termos e no modelo que se indica no referido artigo, farase
no prazo máximo de dez días hábiles contados a partir do día seguinte ao da publicación desta resolución no Diario Oficial de Galicia.
Esta resolución esgota a vía administrativa, e contra ela poderá interpoñerse recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no Diario Oficial de Galicia, de conformidade co disposto na Lei 29/1998, do 13 de xullo, da xurisdición contencioso-administrativa. Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición ante a Secretaría Xeral de Emigración, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 23 de novembro de 2006.
Manuel Luis Rodríguez González
Secretario xeral de Emigración
ANEXO I
Relación definitiva das asociacións admitidas para participar como candidatura e/ou como votantes no proceso de selección dos/das vogais no Consello Galego da Inmigración en representación das asociacións de inmigrantes
a) Relación das asociacións admitidas como candidatas e como votantes:
Asociación Argentinos de Lalín-Deza (ADELDE).
Asociación Casa Latinoamericana en Galicia.
Asociación Comarcal Hermandad Venezolana de A Estrada.
Asociación Cultural Deportiva Venezolana - Coruñesa Turpial.
Asociación de Inmigrantes Paraguaios en Galicia.
Asociación para a Promoción Social e Intercultural Gondwana.
Asociación para la Integración y Desarrollo del Africano (AIDA).
Asociación para la Promoción Social e Intercultural Banda Oriental.
Asociación Puente Cultural Rumano-Gallego.
Asociación Socio-Cultural-Deportiva Amigos de Venezuela-Vigo.
Asociación Uruguayos por El Mundo.
Casa de Inmigrantes Sociocultural Deportiva OYA.
Hermandad Venezolana das Rías Baixas.
b) Relación das asociacións admitidas unicamente como votantes:
Asociación Arxentinos no Exterior.
Federación de Asociacións de Inmigrantes Uruguayos en Galicia.
Federación Galega de Asociacións de Inmigrantes Fillos do Mundo.
Forma e prazo para a emisión de voto: (artigo 6.1º da Resolución do 27 de setembro de 2006).
-As asociacións de inmigrantes admitidas como votantes (as relacionadas nas alíneas a) e b), deste anexo) poderán emitir o seu voto a favor dun máximo de seis asociacións das proclamadas como candidatas (as relacionadas na alínea a), deste anexo).
-O voto deberá emitirse cubrindo o modelo anexo III da Resolución do 27 de setembro de 2006 (Diario Oficial de Galicia nº 194, do 6 de outubro).
A dita comunicación de voto deberá enviarse á Secretaría Xeral de Emigración, no prazo máximo de dez días hábiles a partir da publicación desta resolución no Diario Oficial de Galicia, por correo certificado ou por calquera das formas previstas no artigo 38.4º da Lei 30/1992, do 26 de novembro.
ANEXO II
Relación definitiva das entidades admitidas para participar como candidatas e/ou como votantes no proceso de selección dos/das vogais no Consello Galego da Inmigración en representación das organizacións sen fins de lucro que traballan en favor da integración social dos inmigrantes no ámbito da Comunidade Autónoma galega
a) Relación das entidades admitidas como candidatas e como votantes:
Asociación de Alumnos y Exalumnos del centro San Pablo EPA (Aexpa).
Asociación de Migraciones, Estudios, Trabajo y Acción META.
Asociación para a Promoción Social e a Inserción Laboral Plataforma polo Emprego.
Cruz Roja Española.
Fundación Érguete-Integración.
Galicia Acolle.
Grupo de Estudios sobre a Condición da Muller Alecrín.
b) Relación das entidades admitidas unicamente como votantes:
Asociación Galicia Terra de Acollida.
Fundación Juansoñador.
Forma e prazo para a emisión de voto: (artigo 6.2º da Resolución do 27 de setembro de 2006).
-As organizacións sen fins de lucro admitidas como votantes (as relacionadas nas alíneas a) e b), deste anexo) poderán emitir o seu voto a favor dun máximo de tres organizacións das proclamadas como candidatas (as relacionadas no alínea a), deste anexo).
-O voto deberá emitirse cubrindo o modelo anexo IV da Resolución do 27 de setembro de 2006 (Diario Oficial de Galicia nº 194, do 6 de outubro).
A dita comunicación de voto deberá enviarse á Secretaría Xeral de Emigración, no prazo máximo de dez días hábiles a partir da publicación desta resolución no Diario Oficial de Galicia, por correo certificado ou por calquera das formas previstas no artigo 38.4º da Lei 30/1992, do 26 de novembro.